གཞན་ཡང་།མི་རིགས་གཞན་གྱི་ཐ་སྙད་གཡར་སྤྱོད་བྱེད་པའི་སྐབས་སུ།སྐད་རིགས་གང་ལ་བརྟེན་པའི་ཁྱད་པར་མི་འདྲ་བའི་དབང་གིས།ཐ་སྙད་མི་འདྲ་བ་བྱུང་བ་སྟེ།དབུས་གཙང་སྐད་དུ།ཀྲོ་མ་ཀྲུ།ཀྲོན།ཆི་པི་ཁ།ཏཱ་སེ།ཏར་ཁང་།པ་སེ།པ་ཏི།མོ་ཊ་ལྟ་བུ་རྒྱ་གར་དང་དབྱིན་ཇི།སོག་པོ་བཅས་ལ་ས་ཁུལ་གཞན་བས་འབྲེལ་འདྲིས་བྱེད་སྔ་བས།དེ་རིགས་ཀྱི་སྐད་ལས་ཕྱུང་བའི་ཐ་སྙད་ཅུང་མང་བ་དང་།ཁམས་ཀྱི་ཡུལ་ནི་རྒྱ་ནག་དང་འདབས་འབྲེལ་ཞིང་རྒྱ་རིགས་དང་འགྲོ་འོང་ཟབ་པས།ཁམས་སྐད་དུ་སྤྱོད་པའི་རྒྱ་སྐད་ཀྱི་ཐ་སྙད་དབུས་གཙང་སྐད་ལས་ཅུང་མང་སྟེ།ཞམ་ཚལ།ཏན་སྤྱིན།དུར་ཧུར།ཞལ་ཙེ།མོག་མོགཞམ་ཏུར།ཇར་ཇར།ཀྲིན་རླུང་ལྟ་བུས་མཚོན་ཏེ།དངོས་པོ་གང་ཞིག་ཐོག་མར་གསར་དུ་དར་ཚེ།བོད་སྐད་རང་གི་ཐ་སྙད་རྣལ་མ་དེ་མ་བྱུང་བའི་སྔོན་དུ་སྐད་རིགས་གང་ལ་ཁུངས་བརྟེན་ཚུལ་མི་འདྲ་བའི་དབང་གིས་ཐ་སྙད་མ་འདྲ་བ་བྱུང་བ་ནི།བོད་སྐད་ཀྱི་ཐ་སྙད་གཅིག་གྱུར་མི་ཡོང་བའི་ཕྱོགས་གཞན་ཞིག་རེད་འདོད་དོ།།